悲昔遊
作者：陳輔
朝代：宋

paragraphs: 昔吟梁父思泰山，又歌牛角悲其寒。
鮑徐英魄今何在，嶺雲關月何漫漫。
少强眼爲傷時切，老大昏花心易急。
石巖題墨幾秋風，人世功名杳無跡。
君不見漢千秋，唐馬周，玄談徒步皆公侯。
賈生竟止梁王傅，三世郎官虛白頭。
風雲自古雖傷偶，用舍何嘗繫能否。
但知信足任平生，計度不如多飲酒。
願將梁父吟，變作杜宇之聲音。
願將牛角歌，轉調紫芝絃玉琴。
五陵石馬散黎軸，惟有箕山青到今。